Kapetani protupožarnih zrakoplova godinama se obučavaju i lete kao kopiloti kako bi stekli kapetanski status, kojeg ne prati materijalni status, te su se trojica njih odlučila prije prestanka aktivnog letenja zaraditi nešto za sebe i svoju obitelj

ZADAR Piloti akrobatske grupe HRZ-a Krila Oluje napustit će Oružane snage RH do lipnja ove godine. Tako je dogovoreno na sastanku s čelnim ljudima oružanih snaga, a uvjet je bio da se izradi plan za obuku novih pilota. Točnije, trojica pilota napustit će OSRH već u travnju, a trojica u lipnju, do kad se smatra da će biti obučeni novi članovi. Prema nepotvrđenim informacijama, Krila Oluje dalje će se obučavati pod vodstvom nekadašnjeg vođe grupe, pukovnika Damira Barešića. Otprije je poznato da će novi sastav činiti dosadašnji komentator Darko Belančić i demo pilot Ivan Anđić. No još nije poznato hoće li u konačnici novi sastav Krila Oluje imati pet ili kao do sada šest pilota. Pred njima je zahtjevan posao jer se moraju spremiti do velike međunarodne izložbe vojne opreme ASDA koja će se od 22. do 24 travnja održati u Splitu.

Astronomske plaće

Izgleda da je odlazak Matije Vrđuke, Nenada Hasneka, Božena Tadića, Siniše Hucike, Edvarda Krište i Josipa Čolaka u Katar proizveo i novi val odlazaka. Navodno su odlazak zatražila i trojica kapetana kanadera, što je izazvalo pravi alarm, pa je osnovana radna skupina koju čine predstavnici MORH-a i Oružanih snaga RH, koja će analizirati stanje u Hrvatskom ratnom zrakoplovstvu. Međutim, informacije koje se dobivaju iz sustava kažu da se piloti nalaze pod velikim pritiscima pa je i razumljiv zavjet »šutnje« zbog kojeg se iz Zemunika na kapaljku probijaju informacije.